CELEX: 32009R0594
Language: ro
Date: 2009-07-08 00:00:00
Title: Regulamentul (CE) nr. 594/2009 al Comisiei din 8 iulie 2009 privind clasificarea anumitor mărfuri în Nomenclatura combinată

9.7.2009   
            
            
               RO
            
            
               Jurnalul Oficial al Uniunii Europene
            
            
               L 178/14
            
         
      REGULAMENTUL (CE) NR. 594/2009 AL COMISIEI
   
   din 8 iulie 2009
   privind clasificarea anumitor mărfuri în Nomenclatura combinată
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă subdiviziuni suplimentare și care sunt stabilite prin dispoziții comunitare specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a tabelului menționat anterior.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 iulie 2009.
      
         
            Pentru Comisie
         
         László KOVÁCS
         
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Copolimer de fluorură de viniliden și hexafluorpropilenă în formă primară.
                              Acest material prezintă proprietățile de întindere și revenire ale elastomerilor, însă nu poate fi vulcanizat cu sulf. Pentru a reticula, acest copolimer necesită compuși bazici sau anumiți peroxizi.
                           
                        
               
                  3904 69 90
               
               
                  Clasificarea se stabilește în conformitate cu regulile generale 1 și 6 de interpretare a Nomenclaturii combinate, cu notele 1, 4 și 6 de la capitolul 39, cu nota 4 litera (a) de la capitolul 40, cu nota de subpoziții 1 de la capitolul 39 și cu textul codurilor NC 3904, 3904 69 și 3904 69 90.
                  Copolimerul de fluorură de viniliden și hexafluorpropilenă nu corespunde definiției cauciucurilor sintetice prevăzute la nota 4 litera (a) de la capitolul 40, deoarece nu poate fi vulcanizat cu sulf.
                  Poli(fluorura de viniliden) este un polimer care se încadrează la capitolul 39 (a se vedea Notele explicative la Sistemul armonizat, notele generale de la capitolul 39, lista abrevierilor polimerilor și notele referitoare la poziția 3904, ultimul paragraf).
                  Un copolimer de fluorură de viniliden și hexafluorpropilenă în formă primară este un copolimer fluorurat care trebuie încadrat la capitolul 39 la codul NC 3904 69 90, în conformitate cu notele 1, 4 și 6 de la capitolul 39 și cu nota de subpoziții 1 de la capitolul 39.
               
            
                  
                              2.
                           
                           
                              Garnituri inelare din fluoroelastomer (copolimer de fluorură de viniliden și hexafluorpropilenă).
                              Materialul din care sunt fabricate aceste produse (copolimer de fluorură de viniliden și hexafluorpropilenă) prezintă proprietățile de întindere și revenire ale elastomerilor, însă nu poate fi vulcanizat cu sulf. Pentru a reticula, el necesită compuși bazici sau anumiți peroxizi.
                           
                        
               
                  3926 90 97
               
               
                  Clasificarea se stabilește în conformitate cu regulile generale 1 și 6 de interpretare a Nomenclaturii combinate, notele 1 și 4 de la capitolul 39, nota 4 litera (a) de la capitolul 40, nota 2 de la secțiunea XVI, nota 2 de la capitolul 90 și textul codurilor NC 3926, 3926 90 și 3926 90 97.
                  Acest produs este o garnitură de uz general din elastomer. Prin urmare, nu este recunoscut ca parte a unei mașini în sensul notei 2 de la secțiunea XVI și al notei 2 de la capitolul 90 din NC, prin urmare este exclus de la secțiunea XVI și de la capitolul 90.
                  Materialul din care este fabricat acest produs nu corespunde definiției cauciucurilor sintetice prevăzute la nota 4 litera (a) de la capitolul 40, deoarece nu poate fi vulcanizat cu sulf.
                  Poli(fluorura de viniliden) este un polimer care se încadrează la capitolul 39 (a se vedea Notele explicative la Sistemul armonizat, notele generale de la capitolul 39, lista abrevierilor polimerilor și notele referitoare la poziția 3904, ultimul paragraf).
                  Copolimerul de fluorură de viniliden și hexafluorpropilenă este un copolimer fluorurat care trebuie clasificat la capitolul 39.
                  În consecință, produsul în cauză este un produs din material plastic încadrat la capitolul 39, nedenumit și necuprins în altă parte în Nomenclatura combinată, prin urmare trebuie clasificat la codul NC 3926 90 97.